**รมช.อุตฯ เยี่ยมชม บริษัทขิงทองไทย จำกัด หนุนเพิ่มศักยภาพครบวงจร**

จังหวัดเพชรบูรณ์ 16 กันยายน 2561 – นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นายวีรศักดิ์ ศุภประเสริฐ นายพรเทพ การศัพท์ ผู้ตรวจราชการกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายภานุวัฒน์ ตริยางกูรศรี นายเดชา จาตุธนานันท์ รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม เดินทางไปตรวจเยี่ยมบริษัท​ ขิงทองไทย จำกัด อำเภอหล่มสัก จังหวัดเพชรบูรณ์ เพื่อติดตามความก้าวหน้าการส่งเสริมวิสาหกิจขนาดกลางและขนาดย่อม​(SMEs) ของกระทรวงอุตสาหกรรม โดยกรมส่งเสริมอุตสาหกรรม โดยมี คุณสมนึก พุ่มลอยฟ้า ประธานบริษัทฯ ให้การต้อนรับ และนายสมชาย สุรเวคิน ประธานสภาอุตสาหกรรมจังหวัดเพชรบูรณ์ กรรมการผู้จัดการบริษัทฯ กล่าวบรรยายสรุปการดำเนินงานของบริษัทฯ

บริษัท ขิงทองไทย จำกัด ก่อตั้งเมื่อปี พ.ศ.2530 บนพื้นที่กว่า 45 ไร่ ของอำเภอหล่มสัก ประกอบกิจการห้องเย็น เพื่อผลิตและจำหน่ายพืชผลทางการเกษตรทั้งภายในประเทศและภายนอกประเทศ โดยบริษัทฯมีความมุ่งมั่นที่จะจัดหาวัตถุดิบที่มีคุณภาพดีให้แก่ผู้บริโภค ผ่านระบบมาตรฐานหลักการปฏิบัติทางการเกษตรที่ดีและเหมาะสม (Good manufacturing Practice) หรือ GMP อีกทั้งควบคุมกระบวนการผลิตอย่างมีประสิทธิภาพภายใต้มาตรฐานการผลิตที่ดีและเหมาะสมจากการผลิตที่ได้รับการรับรอง ทำให้บริษัทเป็นที่ยอมรับของประเทศคู่ค้าในหลายประเทศ โดยมีผลิตภัณฑ์ที่โดดเด่น คือ ขิงแก่เกรดส่งออก ขิงดอกแดงเกรดส่งออก และขิงเกรดขายภายในประเทศ ผลิตภัณฑ์สินค้าแปรรูป และเครื่องสำอาง เป็นต้น

บริษัทฯ ได้รับการส่งเสริมพัฒนาจากกระทรวงอุตสาหกรรม ในโครงการต่างๆ อาทิ โครงการส่งเสริมสถานประกอบการเข้าสู่อุตสาหกรรมสีเขียว (Green Industry​)​ กิจกรรมพัฒนาสร้างสรรค์นวัตกรรมใหม่จากวัสดุที่ไม่ใช่แล้วโดยเทคโนโลยีการผลิตที่สะอาด 3R โครงการพัฒนาภาคอุตสาหกรรม การค้า การลงทุนภาคเหนือ กิจกรรรมการยกระดับพื้นที่และผลิตภัณฑ์สร้างสรรค์เชื่อมโยงสู่การพัฒนาที่ยั่งยืน ตามแผนบูรณาการภาคเหนือ ประจำปีงบประมาณ 2561 ของจังหวัดเพชรบูรณ์ ซึ่งบริษัทฯได้นำมาเป็นแนวทางในการพัฒนาสร้างสรรค์นวัตกรรมใหม่จากวัสดุที่ไม่ใช้แล้ว และได้พัฒนาเป็นสินค้าต้นแบบ โดยนำเศษขิง ข้อ มาผลิตเป็นน้ำมันสกัดขิงอโรม่า โครงการพัฒนาขีดความสามารถในการเข่งขันของอุตสาหกรรมแปรรูปการเกษตรในจังหวัดเพชรบูรณ์ ประจำปีงบประมาณ 2561 ทำให้บริษัทฯ สามารถลดต้นทุนพลังงานจากเดิมค่าไฟฟ้าประมาณเดือนละ 250,000 บาท เหลือเพียงเดือนละ 180,000 บาท คิดเป็นลดลงเดือนละ 70,000 บาท เป็นต้น### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว